อุทกภัยในประเทศสเปน พ.ศ. 2567

เมื่อวันที่ 29 ตุลาคม พ.ศ. 2567 ปรากฏการณ์ "หยดเย็น" หรือหย่อมความกดอากาศต่ำที่ถูกตัดขาดในระดับสูงส่งผลให้เกิดฝนตกหนักในหลายพื้นที่ในแคว้นบาเลนเซีย แคว้นกัสติยา-ลามันชา และแคว้นอันดาลูซิอา ทางภาคตะวันออกเฉียงใต้ของประเทศสเปน โดยมีปริมาณหยาดน้ำฟ้าสูงกว่าปริมาณเฉลี่ยตลอดทั้งปี อุทกภัยฉับพลันจากปรากฏการณ์นี้ทำให้มีผู้เสียชีวิตอย่างน้อย 223 คน สูญหาย 93 คน และสร้างความเสียหายต่อทรัพย์สินอย่างมหาศาล นับเป็นภัยธรรมชาติที่ร้ายแรงที่สุดครั้งหนึ่งในประวัติศาสตร์สเปน
แม้ว่าภูมิภาคดังกล่าวเคยเผชิญเหตุการณ์ฝนตกหนักในลักษณะคล้ายกันมาก่อน แต่เป็นไปได้ว่าอุทกภัยครั้งนี้รุนแรงขึ้นกว่าเดิมเนื่องจากการเปลี่ยนแปลงสภาพภูมิอากาศ และการรับมือกับภัยพิบัติอย่างไม่มีประสิทธิภาพของรัฐบาลท้องถิ่นยิ่งทำให้ความสูญเสียต่อชีวิตและทรัพย์สินเพิ่มมากขึ้น หลังจากเกิดอุทกภัย ทั้งอาสาสมัครและองค์การไม่แสวงผลกำไรต่าง ๆ ได้เป็นหัวเรือใหญ่ในการเข้าช่วยเหลือ ทำความสะอาด และฟื้นฟูพื้นที่ที่ได้รับผลกระทบ
ภูมิหลัง.
มีรายงานอุทกภัยร้ายแรงในเมืองบาเลนเซียมาอย่างยาวนานตั้งแต่คริสต์ศตวรรษที่ 14 จนถึงยุคปัจจุบัน โดยเฉพาะอย่างยิ่งเหตุอุทกภัยเมื่อ พ.ศ. 2500 ซึ่งเกิดจากปรากฏการณ์หยดเย็นที่ดำเนินต่อเนื่องเป็นเวลา 3 วันได้ทำให้น้ำในแม่น้ำตูเรียล้นตลิ่งอย่างหนัก "หยดเย็น" ที่เกิดขึ้นในสเปนและฝรั่งเศสนั้นหมายถึงภาวะฝนตกหนักในฤดูใบไม้ร่วง
อุทกภัยครั้งนั้นส่งผลให้มีผู้เสียชีวิตอย่างน้อย 81 คน ทำให้รัฐบาลของฟรันซิสโก ฟรังโก วางแผนเปลี่ยนเส้นทางแม่น้ำตูเรียให้ไหลไปทางทิศใต้ของเมืองบาเลนเซีย ห่างจากเส้นทางแม่น้ำเดิม 3 กิโลเมตร ต่อมาในเดือนกันยายน พ.ศ. 2562 เกิดอุทกภัยที่คร่าชีวิตผู้คนไป 6 คนในเทศมณฑลเบกาบาฆาเดลเซกูรา ฝ่ายบริหารแคว้นบาเลนเซียของชิโม ปุตช์ จึงจัดตั้งหน่วยฉุกเฉินบาเลนเซีย  ขึ้นเพื่อรับมือกับภัยพิบัติในอนาคต แต่หลังจากการเลือกตั้งระดับแคว้นใน พ.ศ. 2566 ฝ่ายบริหารชุดใหม่ของการ์โลส มาซอน ได้สั่งยุบหน่วยงานดังกล่าวโดยมองว่าเป็น "ค่าใช้จ่ายฟุ่มเฟือย"
เมื่อวันที่ 25 ตุลาคม พ.ศ. 2567 ฆวน เฆซุส กอนซาเลซ อาเลมัน นักอุตุนิยมวิทยาจากสำนักงานอุตุนิยมวิทยาแห่งรัฐ (อาเอเมต) ออกมาเตือนว่าปรากฏการณ์หยดเย็นที่กำลังจะมาถึงอาจกลายเป็นพายุฝนที่ส่งผลกระทบรุนแรง ในตอนแรกกลุ่มผู้ปฏิเสธการเปลี่ยนแปลงสภาพภูมิอากาศในสื่อสังคมทวิตเตอร์ (เอกซ์) ได้เย้ยหยันและกล่าวหาว่าคำเตือนนี้เป็น "การปลุกปั่นให้ตื่นตระหนก"
ปัจจัยทางนิเวศวิทยา.
เมืองบาเลนเซียตั้งอยู่บนที่ราบตะกอนน้ำพาและมีแม่น้ำไหลผ่านจึงมีความเสี่ยงสูงที่จะเกิดน้ำท่วม ในช่วงที่มีฝนตกหนักพร้อมพายุจากการพาความร้อนซึ่งทำให้ระดับน้ำทะเลสูงขึ้น น้ำในแม่น้ำลำธารจะไหลผิดปกติและเพิ่มความเสี่ยงที่จะเกิดน้ำท่วมเพิ่มขึ้นถึงสองเท่า อย่างไรก็ตาม พื้นที่ที่มักประสบปัญหาน้ำท่วมกลับไม่ใช่บริเวณที่มีฝนตกมากที่สุด แต่เป็นพื้นที่ที่มีภูมิประเทศเอื้อต่อการสะสมน้ำ เช่น บรรดาเทศบาลในพื้นที่ชานเมืองบาเลนเซีย ในขณะที่ใจกลางเมืองไม่ค่อยประสบปัญหา เนื่องจากได้ปรับเปลี่ยนแม่น้ำสายเก่าที่ไหลผ่านให้เป็นสวนสาธารณะเมื่อ พ.ศ. 2529
ปัจจัยด้านสัณฐานวิทยาประการที่สองคือภูเขาที่ก่อตัวในยุคเทอร์เชียรี#เปลี่ยนทาง ซึ่งมีหน้าผาสูงขวางกั้นเมฆจากทะเลเอาไว้ ฝนจึงตกหนักบริเวณหน้าเขาอย่างรวดเร็ว#เปลี่ยนทาง ดังจะเห็นได้จากเมืองโอลิวาทางทิศใต้ของเมืองบาเลนเซีย ซึ่งประสบภัยน้ำท่วมรุนแรงมาแล้วถึง 20 ครั้งตั้งแต่ พ.ศ. 2515#เปลี่ยนทาง 
ปัจจัยที่สามคือการขยายเขตเมืองอย่างเข้มข้นในพื้นที่ชายฝั่ง พื้นผิวที่น้ำซึมผ่านไม่ได้ (เช่น ถนน อาคาร )#เปลี่ยนทาง ขัดขวางไม่ให้น้ำซึมลงสู่พื้นดิน#เปลี่ยนทาง น้ำจึงท่วมขังบนพื้นที่ราบ#เปลี่ยนทาง และถูกสันหาดกักไว้อีก#เปลี่ยนทาง เมื่อน้ำที่เอ่อล้นนั้นระบายออกไม่ทันประกอบกับมีน้ำไหลเข้ามาเพิ่ม จึงส่งผลให้เกิดน้ำท่วมฉับพลัน#เปลี่ยนทาง ระดับน้ำทะเลที่สูงขึ้นยิ่งทำให้การระบายน้ำใช้เวลานานขึ้นเป็นหลายวันหรือแม้กระทั่งหลายสัปดาห์#เปลี่ยนทาง 
อุทกภัย.
แคว้นบาเลนเซีย.
ตั้งแต่วันที่ 29 ตุลาคม พ.ศ. 2567 ปรากฏการณ์หยดเย็นได้ก่อให้เกิดน้ำท่วมฉับพลันอย่างรุนแรงในพื้นที่ทางตอนใต้และตะวันออกเฉียงใต้ของสเปนโดยเฉพาะที่แคว้นบาเลนเซีย เวลา 06:42 น. สำนักงานอุตุนิยมวิทยาแห่งรัฐออกประกาศเตือนภัยสภาพอากาศระดับสีส้มสำหรับพื้นที่ตอนใต้ของเมืองบาเลนเซีย ไม่ถึง 20 นาทีต่อมา ท่าเรือบาเลนเซียก็ประกาศว่าจะปิดทำการ เวลา 07:36 น. สำนักงานอุตุนิยมวิทยาแห่งรัฐออกประกาศเตือนภัยระดับสีแดงสำหรับพื้นที่ตอนในของจังหวัดบาเลนเซีย และยกระดับคำเตือนก่อนหน้านี้เป็นระดับสูงสุด เมื่อถึงเวลานั้นเทศมณฑลเรเกนา-อูติเอลก็เผชิญกับฝนตกหนักแล้ว เวลา 10:30 น. หน่วยกู้ภัยฉุกเฉินเริ่มช่วยเหลือผู้คนที่ติดอยู่ในรถยนต์ในเทศมณฑลริเบราอัลตา
เวลา 11:30 น. น้ำในห้วยแห้งโปโยเอ่อล้นตลิ่งที่เมืองชิบาและไหลท่วมเขตเทศบาลเมือง โดยเมืองชิบามีฝนตกลงมาเกือบ 500 มิลลิเมตร (20 นิ้ว) ตลอดวันนั้น เวลา 11:45 น. หน่วยกู้ภัยฉุกเฉินได้แจ้งเตือนเทศบาลต่าง ๆ ตามแนวแม่น้ำมาโกร เวลา 12:00 น. น้ำในแม่น้ำมาโกรทะลักล้นตลิ่งที่เมืองอูติเอล ซึ่งบันทึกปริมาณน้ำฝนได้ 200 มิลลิเมตร (7.9 นิ้ว) ริการ์โด กาบัลดอน นายกเทศมนตรีเมืองอูติเอล รายงานว่าระดับน้ำที่สูงถึง 3 เมตรส่งผลให้ผู้คนจำนวนมากติดอยู่ในพื้นที่น้ำท่วมและบางคนสูญหาย เวลา 12:20 น. หน่วยกู้ภัยฉุกเฉินได้แจ้งเตือนเทศบาลต่าง ๆ ตามแนวห้วยแห้งโปโย ภายในชั่วโมงถัดมา เขตเทศบาลต่าง ๆ ที่ได้รับผลกระทบไม่มีไฟฟ้าและสัญญาณโทรศัพท์ใช้งาน ในช่วงเที่ยงวัน สภาจังหวัดบาเลนเซียได้ส่งเจ้าหน้าที่ทั้งหมดกลับบ้านโดยอ้างถึง "ความเสี่ยงในระดับสูงมากต่อประชาชน" จากปรากฏการณ์หยดเย็น และเมื่อถึงเวลา 14:00 น. หน่วยงานทั้งหมดของจังหวัดได้ปิดทำการ ห้วยแห้งโปโยทำสถิติอัตราการไหลสูงสุดที่ประมาณ 2,300 ลูกบาศก์เมตรต่อวินาทีในเมืองไปปอร์ตา
เวลา 13:00 น. การ์โลส มาซอน ประธานบริหารแคว้นบาเลนเซีย จัดงานแถลงข่าวโดยกล่าวว่าพายุฝนจะสลายตัวไปภายในเวลา 18:00 น. แต่เมื่อถึงเวลา 17:35 น. หน่วยกู้ภัยฉุกเฉินได้ออกประกาศเตือนภัยหลายฉบับเกี่ยวกับการล้นตลิ่งของแม่น้ำมาโกรและแม่น้ำฆูการ์ เวลา 18:00 น. เมืองตูริสบันทึกปริมาณน้ำฝนได้ 42 มิลลิเมตรภายในเวลา 10 นาที และสร้างสถิติใหม่ของสเปนด้วยปริมาณน้ำฝน 179.4 มิลลิเมตรภายในเวลา 1 ชั่วโมง เวลา 18:30 น. น้ำในห้วยแห้งโปโยทะลักล้นตลิ่งที่เมืองโตร์เร็นต์และไหลหลากเข้าท่วมหลายเมืองในเทศมณฑลออร์ตาซุต มีผู้เสียชีวิตหลายคน ในขณะที่คนอื่น ๆ ต้องหลบภัยบนทางหลวงสาย V-30 หรือในศูนย์การค้าต่าง ๆ
เวลา 19:25 น. กระแสน้ำที่เชี่ยวกรากได้พัดพาสะพานแห่งหนึ่งในเมืองปิกัญญาไปกับสายน้ำ เวลาล่วงไปจนกระทั่ง 20:12 น. ฝ่ายบริหารแคว้นบาเลนเซียจึงส่งข้อความเตือนทางโทรศัพท์เคลื่อนที่โดยแนะนำให้ประชาชนของแคว้นอยู่แต่ในบ้าน เวลา 20:36 น. หน่วยทหารฉุกเฉิน (อูเม) ของรัฐบาลสเปนได้รับการร้องขอให้เข้าไปช่วยเหลือในแคว้นบาเลนเซีย เวลา 21:00 น. มาซอนปรากฏตัวอีกครั้งเพื่อประกาศว่าอุทกภัยครั้งนี้เป็น "สถานการณ์ที่ไม่เคยเกิดขึ้นมาก่อน" ราวเที่ยงคืนของวันที่ 30 ตุลาคม ทีมสื่อสังคมออนไลน์ของมาซอนได้ลบทวีตที่เขาอ้างว่าพายุฝนจะสลายตัวไปในไม่ช้า
"แผนใต้"  เป็นโครงการทางน้ำสายใหม่ของแม่น้ำตูเรียที่เกิดขึ้นหลังเหตุอุทกภัยครั้งใหญ่เมื่อ พ.ศ. 2500 แต่ทางน้ำสายใหม่นี้ช่วยป้องกันความเสียหายร้ายแรงได้เฉพาะในเมืองบาเลนเซียเท่านั้น ในเมืองไปปอร์ตาซึ่งได้รับผลกระทบหนักที่สุดมีผู้เสียชีวิต 62 คน ในที่สุดน้ำท่วมก็ส่งผลกระทบต่อชุมชนทุกแห่งในเทศมณฑลออร์ตาซุต รวมถึงชุมชนส่วนใหญ่ในเทศมณฑลกัมบ์เดตูริอาและเทศมณฑลริเกนา-อูติเอล
แคว้นอื่น ๆ.
ในแคว้นอันดาลูซิอา พายุฝนส่งผลให้เกิดดินถล่ม และสร้างความเสียหายต่ออาคาร ถนน สะพาน และพื้นที่เกษตรกรรม หน่วยพิทักษ์พลเรือนต้องระดมกำลังช่วยเหลือประชาชนจำนวนมาก นักอุตุนิยมวิทยาพยากรณ์ว่าจะมีพายุฝนถล่มแคว้นต่าง ๆ อีกในวันที่ 31 ตุลาคม
แม้สถานการณ์จะไม่รุนแรงเท่าแคว้นข้างเคียง แต่แคว้นภูมิภาคมูร์เซียก็ได้รับผลกระทบจากอุทกภัยเช่นกัน นอกจากนี้อุทกภัยยังลุกลามไปถึงจังหวัดเตรูเอลและจังหวัดซาราโกซาในแคว้นอารากอนด้วย
คลิปวิดีโอน้ำท่วมฉับพลันหลายคลิปแสดงให้เห็นพลเรือนต้องเกาะต้นไม้เพื่อไม่ให้ตนเองไหลไปกับกระแสน้ำที่เชี่ยวกราก ที่เมืองเลตูร์ แคว้นกัสติยา-ลามันชา มีประชาชน 30 คนติดอยู่ในพื้นที่น้ำท่วม โดยมีรายงานผู้หญิงเสียชีวิต 2 คน และผู้สูญหาย 5 คนในเขตเทศบาลเมือง ต่อมาในวันที่ 5 พฤศจิกายน ตัวเลขผู้เสียชีวิตเพิ่มขึ้นเป็น 5 ราย
ในคืนวันที่ 3 พฤศจิกายน ถนนหลายสายในเมืองมาร์ตูเร็ลย์, กัสเต็ลย์ดาแฟ็ลส์ และกาบาในแคว้นกาตาลุญญาถูกน้ำท่วมจากฝนที่ตกลงมาอย่างหนัก นอกจากนี้เมืองซิดจัสและตาร์ราโกนาที่อยู่ห่างออกไปทางทิศใต้ก็ได้รับผลกระทบเช่นกัน
ความสูญเสีย.
อุทกภัยในครั้งนี้คร่าชีวิตผู้คนไปอย่างน้อย 223 คน ซึ่งรวมถึงผู้เสียชีวิตในแคว้นบาเลนเซีย 215 คน แคว้นกัสติยา-ลามันชา 3 คน และแคว้นอันดาลูซิอา 1 คน เทศบาล 78 แห่งรายงานผู้เสียชีวิตอย่างน้อย 1 คน มีผู้ได้รับการช่วยเหลือทั้งหมด 36,605 คนทั่วประเทศ โฆเซ อังเฆล นุญเญซ นักอุตุนิยมวิทยาของสำนักงานอุตุนิยมวิทยาแห่งรัฐประจำแคว้นบาเลนเซีย เปิดเผยว่าการเสียชีวิตส่วนใหญ่เกิดขึ้นในพื้นที่ที่แทบไม่มีฝนตกเลย 
พลเมืองโคลอมเบีย 1 คน พลเมืองจีน 2 คน พลเมืองโมร็อกโก 2 คน พลเมืองสหราชอาณาจักร 3 คน (รวมถึงคู่สามีภรรยาสูงอายุคู่หนึ่ง) และพลเมืองโรมาเนีย 5 คน (รวมถึงครอบครัวที่มีสมาชิก 3 คน) อยู่ในกลุ่มผู้เสียชีวิต โฆเซ กัสติเยโฆ เบลินชอน นักฟุตบอลวัย 28 ปี ได้รับการยืนยันว่าอยู่ในกลุ่มนี้ด้วย
ในวันที่ 3 พฤศจิกายน มีรายงานผู้สูญหายราว 2,000 คนในแคว้นบาเลนเซีย ซึ่งเป็นตัวเลขที่อ้างอิงจากการโทรศัพท์แจ้งเหตุของญาติพี่น้องผู้สูญหายผ่านสายด่วนฉุกเฉิน ต่อมาในวันที่ 5 พฤศจิกายน จำนวนดังกล่าวลดลงเหลือ 89 คน และเมื่อวันที่ 6 พฤศจิกายน จำนวนดังกล่าวก็เพิ่มขึ้นเป็น 93 คน นอกจากนี้ยังมีผู้สูญหายอีก 5 คนในแคว้นกัสติยา-ลามันชา ในจำนวนผู้สูญหายทั้งหมดมีพลเมืองโรมาเนียที่พำนักอยู่ในสเปน 16 คน ผู้เคราะห์ร้ายจำนวนมากเสียชีวิตในรถของตัวเองในโรงรถใต้ดินเนื่องจากระดับน้ำที่สูงขึ้นอย่างรวดเร็ว นักธุรกิจคนสำคัญของแคว้นบาเลนเซียอย่างมิเกล บูร์เดโอส, บิเซนเต ตารังกอน และโฆเซ ลุยส์ มาริน ก็อยู่ในกลุ่มผู้สูญหายด้วย
อุทกภัยครั้งนี้ยังสร้างความเสียหายอย่างหนักต่ออาคารและโครงสร้างพื้นฐานต่าง ๆ โดยพัดพารถยนต์ไปกับสายน้ำและทำให้รถไฟความเร็วสูงขบวนหนึ่งตกราง แต่ไม่มีผู้โดยสารคนใดในจำนวนเกือบ 300 คนบาดเจ็บ รถยนต์กว่า 100,000 คันได้รับความเสียหาย โดยประมาณ 40,000 คันอาจต้องถูกคัดออกเป็นซากรถ เนื่องจากความเสียหายที่ได้รับและอายุการใช้งานของรถทำให้ไม่คุ้มค่าที่จะซ่อมแซม ส่วนความเสียหายต่อภาคธุรกิจในแคว้นบาเลนเซียนั้น มีกิจการถูกทำลาย 1,800 แห่ง และได้รับความเสียหาย 4,500 แห่ง
ผลสืบเนื่อง.
รัฐวิสาหกิจบริหารโครงสร้างพื้นฐานทางราง (อาดิฟ) ได้ระงับการเดินรถไฟทั้งหมดในแถบเมืองบาเลนเซียจนกว่าสถานการณ์จะกลับเข้าสู่ภาวะปกติ ซึ่งรวมถึงการระงับการให้บริการรถไฟความเร็วสูงจากเมืองบาเลนเซียไปยังกรุงมาดริด และบริการรถไฟชานเมืองทั้งหมดในแถบเมืองบาเลนเซีย นอกจากนี้ น้ำท่วมและอุบัติเหตุที่เกิดขึ้นตามมายังส่งผลให้ทางหลวงสายสำคัญหลายสาย เช่น สาย A-3 และสาย A-7 รวมถึงถนนสายอื่น ๆ ถูกปิดกั้นบางส่วน ระบบขนส่งมวลชนเมโตรบาเลนเซียก็ต้องหยุดให้บริการเช่นกัน โดยเฉพาะเส้นทางทางตอนใต้ของเมืองที่ได้รับผลกระทบอย่างหนัก คาดว่าจะต้องใช้เวลาหลายเดือนกว่าที่การบริการจะกลับมาเป็นปกติ
เที่ยวบิน 12 เที่ยวต้องเปลี่ยนเส้นทางการบินจากท่าอากาศยานบาเลนเซียเนื่องจากฝนตกหนักและลมแรง อีกทั้งยังมีเที่ยวบินขาเข้าและขาออกอีก 10 เที่ยวที่ถูกยกเลิก ส่วนที่ท่าอากาศยานมาลากา เที่ยวบินหลายเที่ยวถูกยกเลิกหรือเปลี่ยนเส้นทางในวันที่ 29 ตุลาคม ก่อนจะกลับมาให้บริการตามปกติในวันที่ 30 ตุลาคม
เมื่อสายด่วนฉุกเฉินมีผู้ใช้บริการจนล้นระบบจากการรายงานเหตุต่าง ๆ ประชาชนจำนวนมากจึงต้องขอความช่วยเหลือผ่านสื่อสังคมออนไลน์ทั้งเพื่อตนเองและเพื่อสมาชิกในครอบครัว สนามแข่งรถริการ์โด ตอร์โม ในเมืองเชสเต แคว้นบาเลนเซีย กลายเป็นศูนย์บรรเทาทุกข์แห่งหนึ่งแม้ว่าถนนทางเข้าจะได้รับความเสียหายก็ตาม การแข่งขันโมโตจีพีแคว้นบาเลนเซียซึ่งมีกำหนดจัดในวันที่ 17 พฤศจิกายน ต้องถูกยกเลิก โดยผู้จัดงานวางแผนจะย้ายไปจัดในสถานที่อื่น ส่วนการทดสอบอย่างเป็นทางการของการแข่งขันฟอร์มูลาอีและการทดสอบของนักแข่งรถหญิงซึ่งมีกำหนดจัดในวันที่ 4–7 พฤศจิกายน ณ สนามเดียวกัน ได้ถูกเลื่อนออกไปเป็นวันที่ 5–8 พฤศจิกายน และจะย้ายไปจัดที่สนามแข่งรถมาดริดฆารามาในเมืองซานเซบัสเตียนเดโลสเรเยส แคว้นมาดริด
เทศบาลนครบาเลนเซียประกาศระงับกิจกรรมกีฬาและการเรียนการสอนทั้งหมดในวันที่ 30 ตุลาคม การแข่งขันฟุตบอลโกปาเดลเรย์ที่เกี่ยวข้องกับสโมสรจากแคว้นบาเลนเซียในวันที่ 30 ตุลาคม ถูกเลื่อนออกไปหนึ่งสัปดาห์ การแข่งขันฟุตบอล 5 นัดซึ่งมีกำหนดจัดที่แคว้นบาเลนเซียในวันที่ 2 และ 3 พฤศจิกายน ก็ถูกเลื่อนออกไปเช่นกัน รวมถึงนัดระหว่างสโมสรฟุตบอลบาเลนเซียกับสโมสรฟุตบอลเรอัลมาดริดด้วย นอกจากนี้ งานหนังสือเซบิยาในแคว้นอันดาลูซิอายังต้องระงับการจัดงานในวันที่ 29 และ 30 ตุลาคม
โครงข่ายไฟฟ้าได้รับความเสียหายอย่างหนักและการจ่ายแก๊สธรรมชาติต้องหยุดชะงักชั่วคราวเพื่อความปลอดภัย คาดกันว่าความสูญเสียทางเศรษฐกิจจากเหตุอุทกภัยครั้งนี้จะทำลายสถิติความสูญเสียจากเหตุอุทกภัยในสเปนเมื่อ พ.ศ. 2526
มีผู้ถูกจับกุมมากกว่า 100 คนในข้อหาโจรกรรมและฉกชิงทรัพย์ในพื้นที่ที่ได้รับผลกระทบจากอุทกภัย